Bolanders geniet lekker verkiesingsdebat | Maroela Media
Bolanders geniet lekker verkiesingsdebat
Dr. Pieter Groenewald. Foto: VF Plus
Bolanders geniet min dinge meer as 'n lekker politieke geveg, en gisteroggend by die US Woordfees op Stellenbosch is hulle vermaak met 'n verkiesingsdebat uit die boonste rakke.
Die ANC is verteenwoordig deur oudpremier Ebrahim Rasool, die DA deur die Wes-Kaapse minister van finansies, dr. Ivan Meyer, die EFF deur Derrick Hendrickse en die VF Plus deur die partyleier, dr. Pieter Groenewald.
Rasool moes bontstaan om vrae te beantwoord oor pres. Cyril Ramaphosa se rol tydens die bewind van oudpres. Jacob Zuma. Oor die eerste vyf jaar was hy spraaksaam: Ramaphosa was aan die Nasionale Ontwikkelingsplan aan't skryf. Maar oor die tweede vyf jaar, toe Ramaphosa adjunkpresident was, het Rasool soos die graf geswyg.
Groenewald het gesê mense kan gerus vir die VF Plus stem, want die party glo aan koalisiepolitiek. So regeer die VF Plus byvoorbeeld saam met die DA in die Hessequa-munisipaliteit, wat setel in Riversdal.
Groenewald het gesê as die VF Plus verkies word tot 'n Wes-Kaapse koalisieregering sal hulle regstellende aksie in die provinsie teenstaan.
Meyer het gesê mense kan voortgaan om die DA te vertrou, want dis die party wat volgens alle syfers die beste regeer, en die enigste party wat ware nierassigheid nastreef.
"Dit gaan beter waar die DA regeer as enige ander plek. Ons regeer nie perfek nie en ons werk heeltyd om onsself te verbeter, maar as jy vir die ANC stem, stem jy vir kragonderbrekings, korrupsie en staatskaping. Dan het jy net jouself te blameer," het Meyer gesê.
Hendrickse het aangevoer die EFF is nie sulke afbrekers as wat mense aanvoer nie. Hy het kiesers daaraan herinner dat dit die EFF is wat die DA gehelp het om korrupte ANC-regerings te voorkom. Hy het gevra dat mense die EFF se manifes moet lees voor hulle die party oordeel, en dat hulle die EFF 'n kans moet gee tydens die verkiesing.
Laerskool gesluit ná skarlakenkoors-uitbreking
Mooi Dr Pieter staan saam met die DA regoor SA dan sal ons n ding sien gebeur. Alleen kan die VF of Cope nie die mas opkom nie. Die massas vir die ANC is net te veel. Hulle staak en betoog gedurig maar stem ANC vir n belaglike kospakkie.
As die meeste kiesers WÉÉR vir die ANC stem is hulle 'kranksinnig-!
Om na 25 jaar van wanadministrasie, korrupsie, bedrog, diefstal, verkragtings, moorde ensovoorts WEER vir die ANC te stem in 2019 … is KRANKSINNIG!